次韻盛教授
作者：陳造
朝代：宋

paragraphs: 詞章有餘力，老色嘆侵尋。
况苦漳濱卧，俄聆正始音。
新篇驚間發，平處冠來今。
脩月無前手，凌雲得此心。
葩華分子細，矛戟駭陰森。
玉楮何勞刻，於菟不易擒。
競傳平水市，或博樂浪金。
妙斲風無迹，窮搜海并深。
與時猶落落，逼古謾駸駸。
襆被征塵暗，臨流鬢雪侵。
徐驅憐老驥，決起羨驚禽。
善價渠能許，清愁可得禁。
不無青白眼，聊費短長吟。
頃歲欣相識，高山慰所欽。
周旋窺義府，衰朽謝書林。
適越慙荒陋，依劉耐滯淫。
交情向來密，詩病幾時箴。
遲子迂軒蓋，呼奴潔釜鬵。
萁爐足幽趣，玉唾滌煩襟。
斗酒窮簷日，招摇得共斟。